khistorydata/jeongjo-sjw-relations huggingface dataset:
정조 6년
右議政金熤箚曰。伏以。列聖朝寶鑑之編成。而祗薦太廟。先大王世室之制定。而禮隆尊奉。是誠邦國之鴻慶。聖人之達孝也。又於是日。元子定號之命。誕宣於法庭獻賀之際。國本斯固。宗社有托。於萬年無疆之休。自今日始矣。八域含生之倫。歡欣頌祝。曷有其極。卽伏見昨日賞典下者。以臣有寶鑑纂輯之勞。濫承錫馬之命矣。藉使臣。眞能善於模畫。有補於成書之功。此在館閣之臣職分內事。不足爲可紀之勞。況臣之鈍劣。猥從編輯諸臣之後。記載而已。纂次而已。不特曰罔功而已。免罪亦幸耳。錫馬之典。是所謂顯以罔功。而叨顯賞。則朝家恩賞。恐不免太褻之歸矣。玆陳短箚。仰瀆崇聽。伏乞亟收成命。俾重賞典。俾安賤分焉。取進止。答曰。省箚具悉卿懇。寶鑑載完。太室祗薦。曠古盛儀。實是邦家肇有之慶。首尾撰次之力。多賴卿等。錫馬常典。曷足以酬其勞也。卿其安心領受。仍傳曰。此批答。遣史官。傳諭于右議政。
정조 6년
戶曹判書李性源疏曰。伏以。親上列聖朝寶鑑。縟儀載擧。尊奉先大王世室。睿孝益光。乃於法殿受賀之日。特降元子定號之命。此實我東方億萬年無疆之慶。歡忭蹈無。薄海惟均。伏念。臣承命監印。不過如干日。而混入別單之中。至蒙加資之恩。揆以私分。固已萬萬慙恧。而其於綜核之政。嚬笑之節。果何如也。身在禁中。雖不敢不章遑祗肅。而惶愧之忱。歷日靡措。玆敢略控短籲。仰暴微懇。伏乞聖慈。特垂諒察。亟命收還。以重賞典。以安賤分。臣無任屛營祈懇之至。答曰。省疏具悉。卿其勿辭。從速行公。
정조 6년
漢城判尹鄭昌聖疏曰。伏以。寶鑑告成。曠禮始行於太廟。世室揚徽。孝思冞彰於永錫。日吉辰良。天休丕應。至於元良定號。尤關宗社大計。歡欣慶忭。小大同情。況臣賤品。名忝考閱之末。躬與蹈舞之列。揆以涯分。榮且幸矣。編摩監印。固其職也。而不料酬勞之典。遽及罔功之身。卿月特資。曾未周歲。正憲新銜。殆若循序。臣誠惝怳。莫省攸措。噫。數年以來。臣之一階一官。不藉吹噓之力。皆出陶甄之化。隨處恩私。逈越凡格。以臣之拙於言辭。過於謹畏。雖不敢自暴其衷情。其所銘鏤銜戢者。結於夢寐。苟有自效之道。惟思殫竭乃已。區區工役之勞。不過奉承成命。尤何涓埃之可論。而增秩之寵。誠是意慮之不到。過福之災。必戒名器之踰濫。臣何敢晏然承膺。若固有之哉。冒陳肝膈之懇。冀蒙鞶帶之褫。伏乞聖明。俯賜諒察。亟許還收新秩。以安微分焉。臣無任屛營祈懇之至。答曰。省疏具悉。卿其勿辭。從速行公。
정조 6년
左參贊李命植疏曰。伏以。日吉辰良。縟儀順成。歡忭之忱。中外惟均。於休我列聖朝洪功盛德。度越前代。輝映史乘。而彙爲一書。發揮謨烈。闡揚徽美。獻于閟宮。垂之來許。禮擧曠古。慶實無前。臣不幸有病。未克隨諸臣後。駭奔於太室親上之日。鰲抃於大庭咸造之班。臣於此時有斯疾。命矣。夫闕禮之罪。方俟重勘。忽伏奉進秩之寵。聞命驚惑。不知所以自措。念臣文識疎短。寶編纂輯之際。不過抄節祕史。送于校堂而已。元無修潤勘正之勞。則今焉混被賞典。不亦僭且褻乎。且況先朝世室之將擧。元子定號之有命。斯誠吾東方億萬年無疆之休。固宜卽祗肅。以抒歡忭蹈舞之忱。而第臣一年之中。驟擢三階。冥升無漸。亢之又亢。滿而愈滿。招損挻災。理必無幸。不但在臣。爲一己辭受之節。其於淸朝。愼爵賞惜嚬笑之政。所關爲如何也。惶愧之極。有難叨冒。玆陳短章。猥暴微懇。伏乞聖明。亟許收還臣新授資秩。以重名器。以安私分焉。答曰。省疏具悉。卿其勿辭。從速行公。
정조 6년
刑曹參判徐有防疏曰。伏以。寶鑑親上於太室。賀禮誕稱於大庭。定寧考不祧之位。擧元子定號之儀。聖孝克伸。國本鞏固。八域含生。孰不歡欣舞蹈。而臣於此際。適忝近密。獲覩前後盛擧。其所攢忭之忱。萬倍他人。仍伏念。臣之一身。自頂至踵。都是殿下恩渥中生成。天地之大。河海之深。不足以喩其萬一。故感祝居先。廉隅在後。以極庸陋之姿。歷至淸要之職。而初未嘗牢辭力免。奔走爲恭者。聖明之所俯燭也。至於次月之班。卽是命德之器。實非臣夢想攸到。而今此晉秩之賞。遽及罔功之身。臣誠惝怳悸恐。益不知措躬之所也。噫。玆十九朝寶鑑祗獻之擧。實是四百年邦家初有之慶。以臣無似。備數該房。只幸執事之與榮。曾無酬勞之可言。而誤恩遽加。不少難愼。其於明主嚬笑之愛。果何如也。臣懸金乘軒。歸省病母。相對攢手。感涕交零。恩至渥矣。榮亦極矣。顧臣別有所惝怳悸恐者。臣之從前揚歷。罔非踰分。而就今目下事言之。臣之忝叨內閣。已是千不近萬不似。未滿數旬。更進一步。冥升之憂。傍人代悶。過福之災。闔門知懼。怵然而驚。悚然而汗。猶屬歇後語耳。身在禁中。末由逃遁。雖不得不冒沒出肅。而因仍蹲據。斷無是理。玆敢瀝血陳章。仰瀆崇嚴。伏乞聖慈。俯垂鑑諒。新除職秩。亟賜收還。以重公器。以安微分。千萬幸甚。答曰。省疏具悉。卿其勿辭。從速行公。
정조 6년
漢城府右尹沈念祖疏曰。伏以。寶鑑親上。褥儀載擧。而定英考世室之禮。擧元子正號之慶。聖孝克伸。國本永固。八域含生。孰不舞蹈。而臣猥忝近密。獲覩盛儀。其所歡忭。萬倍他人。仍伏念。臣之通籍。今纔七年矣。有罪而輒蒙寬。罔功而偏被拂拭。每一念及於中間踐歷。愧汗透衣。不獨過福之懼而已。則今此嘉善寵擢之命。又奚爲於臣身也。臣地是單寒。才又蔑劣。以言乎文學。則難免魚魯之譏以言乎處世。則每有冥墑之歎。動必生疣。行輒招謗。無論官職之緊漫。寧有一分堪承之望。而獨賴我聖上至慈之恩。纔釋褐而置之華要。纔陞秩而引之近密。榮光所被。街巷嘖舌。恩渥所濡。室家攢手。尙何餘望。或及於更進一步哉。寶錄纂修之工。曾無一旬之久。印役監董之勞。只隨諸堂之後。則以此以彼。決不宜誤辱寸賞。而忽然侈之以命德之器。臣安得不如醉如癡。終莫曉其所以也。臣早失所怙。幸有老母。凡下除旨之下。臣輒入詑恩遇。冀其慰悅。則況今華誥顯贈。竝及於存沒。人子之榮幸。孰大於此。而欲爲此辭遜逡巡之擧哉。誠以簡拔之明。不可以私而仰累。朝廷之器。不可恃寵而濫冒故。也以殿下則哲之聖。何待臣言而反汗也。臣於昨日賀班。伏奉恩命。身旣在闕。義難控籲。雖未免顚倒一肅。而非敢以新資。晏然爲倘來之物也。此箇事情。庶幾同朝之庶量。而惟我聖明。豈不曲賜俯燭耶。臣聞命以來。感激抑塞。五內失守。有不敢張皇說去。以效例讓之章。伏乞天地父母。俯憐衷曲。收臣陛資之命。以重公器。以安賤分焉。答曰。省疏具悉。卿其勿辭。從速行公。
정조 6년
行左承旨李世奭疏曰。伏以。天眷東方。休慶滋至。累朝寶鑑之編新成。而先烈丕彰。英廟世室之議預講。而聖孝冞光。元子定號。已有成命。此實吾東方億萬斯年之基。允副一國臣民延頸之望。帀域蹈抃。曷有其極。仍竊伏念。人臣之遭逢聖君。從古何限。而莫不有一節之可取。或以文學。或以政事。或閥閱而有勳舊也。或久次而多踐歷也。今臣。直一倥倥然。百無能之物也。以其地則至疎逖也。以其才則至駑下也。言語拙訥而有妨於奏對。擧止遲鈍而不適於時樣。早業明經而短於文辭。晩忝朝籍而昧於事業。重以年紀衰邁。神識昏聵。內外本末。無可觀。顧蒙聖上敻絶之恩。拔之冗散之中。置諸近侍之列。除旨聯翩。式月斯下。銀臺一席。殆若非臣莫可者然。瘡疣輒出。而每荷拂拭之私。尸素旣多。而全蒙曲庇之恩。尋常愧懼。莫省其故。咫尺威顔。莫伸叩謝之忱。闔門聚首。只有隕結之私。卽者又以對擧之微勞。特陞命德之崇秩。臣聞命驚疑。益不知措躬之所。夫有國所重。無如官方。明主所愼。在於嚬笑。而至於二品卿班。尤非人人所所可冒居者。如臣無似。旣叨不世之殊遇。又竊無功之濫賞。橫金乘軺。揚揚通衢。臣實自愧。人謂斯何。在公而招不衷之譏。於身而速過福之災。實非所以仰承聖上之德意也。左右揣量。惶隕益切。玆敢瀝陳肝血。仰瀆崇嚴。伏乞天地父母。俯垂體下之恩。亟察由中之懇。將臣新除資秩。特命收還。以重公器。以安賤分焉。答曰。省疏具悉。卿其勿辭。從速行公。
정조 6년
同知鄭志儉疏曰。天祐宗祊。吉慶川至。禮成獻書。賀騰盈庭。于是日也。誕降綸音。而寧考躋不祧之享。俯循群情。而元子有建號之命。聖孝益光於崇報。邦基永鞏於磐泰。歡欣鼓舞。八域惟均。況臣獲廁邇列。躬覩盛事。竊自幸螻蟻之微。得値千一之會也。繼伏承賞典混及於罔功。寵命特侈於陞秩。於是惝怳隕越。無地容措。噫。臣之釋褐。僅七年矣。偏蒙洪造。遍歷華要。燦然緋玉。猥從大夫之後。自顧無事。何以至此。聖恩雖重。物理可畏。恒懷匪據之愧。每抱招損之懼。更進一步。夫豈夢想所及哉。趨疾者必蹶。升高者必困。臣之趨亦太疾矣。臣之升亦已高矣。幾何而不困且蹶。以至顚仆委頓而莫之救也。雖然。臣之才器。苟可以一分稱塞。則雖使蹈赴。亦所不辭。而顧臣空疎譾劣。百無一當。從前濫叨。一味尸素。不惟臣心之自知。抑亦聖鑑之攸燭。則淸朝命德之器。何爲而遽及也。上蔑涓埃之效。下犯滿盈之戒。則負乘致寇。固臣之罪。而無或有傷於天地曲遂之仁哉。伏況御製書寫。自前何限。而賞典之至於陞擢。不審有舊例否乎。序文事體。雖爲重大。比諸刻之琬琰。藏之西序者。亦恐有間。則得無有濫賞之譏乎。聖人賞一人。而天下勸以無濫也。緣臣一人。而使聖人之爵賞。不足以勸人。則臣之罪又何如也。昨自筵退。倉卒肅命。雖出於怵義懷恩。回旋不得。而見人羞赧。殆欲騂汗。自愧如此。人謂斯何。達宵思惟。寢不安席。玆陳短章。略控血懇。伏乞聖慈。俯垂諒察。亟收臣加資之命。以重官方。以安私分。不勝幸甚。答曰。省疏具悉。卿其勿辭。從速行公。
정조 6년
壬寅十一月二十八日午時。上御誠正閣。右副承旨入侍時。右副承旨金宇鎭。假注書趙衍德。記注官金健修金鳳顯。以次進伏訖。上命書傳敎曰。取考乙卯故事。定號前。藥院官吏。有追賞之例。藥房都提調行判中樞府事鄭弘淳。鞍具馬一匹面給。子壻弟姪中除職。提調戶曹判書金華鎭。副提調行都承旨嚴璹。竝加資。待令醫官康命吉卞觀海金光鉉。亦爲加資。醫官丁文壽。相當職除授。下人等。纔已施賞。勿論。上曰。今日政。皆令付職事。分付。賤臣承命出傳。上曰。北道新恩。盡數來待與否。知入。賤臣承命出。回奏曰。皆已待令云矣。命書傳敎曰。明日出宮門路。以賓陽門爲之。命退。承史以次退出。
정조 6년
壬寅十一月二十八日未時。上御映花堂。北道道科新恩入侍時。行左承旨李世奭。右承旨李在學。右副承旨金宇鎭。同副承旨柳誼。記事官李祖承。假注書趙衍德。記注官金健修金鳳顯。以次進伏訖。上曰。刑曹文書。幾何抄出耶。徐有防曰。文案極甚浩繁。尙未抄正云矣。世奭曰。行都承旨嚴璹。以爲加資之後。有難循例仕進。不得入來云。事當請牌。而拘於廳規。何以爲之乎。上曰。卽爲牌招事。分付。賤臣承命出傳。命書榻敎曰。差祭及試所進去副摠管。竝許遞。今日政差出。又命書榻敎曰。奎章閣提學兪彦鎬牌招。親祭祭文製進。上曰。兵判訓將及道科試官。入侍事。分付。賤臣承命出。與徐有隣具善復鄭一祥偕入進伏。上謂一祥曰。卿遠路往還。必致勞苦。良用嘉歎。道科年久設行之後。今始試取。本道擧人。擧皆欣悅乎。一祥曰。格外又有參榜之人。故遐陬人士。聳觀爲喜矣。上曰。文武。幾人來待乎。一祥曰。文科六人。武科則十人外。又有七人來待矣。上曰。文武壯元。皆令賜蓋。自靑陽門入來。而依關西新恩例。謝恩後出自集春門。仍爲謁聖。自香橋。各騎司僕馬出去事。分付。賤臣承命出傳。上曰。都承旨催促入來。賤臣承命出。與嚴璹偕入進伏。上曰。在昔趙曮。曾以正卿。行公都承旨矣。金華鎭曰。吳彦儒李溎。亦以行之矣。鄭昌聖曰。李春躋亦然矣。上謂璹曰。卿今加資。果何如耶。璹曰。便是罔功之賞。不勝惶恧矣。上曰。都承旨。卽付知中樞事。分付。賤臣承命出傳。璹曰。承旨不可不備員。齋宿有闕代。今日政差出。待下批牌招。何如。上曰。依爲之。出擧條上曰。文武新恩。各令賜樂。分東西入來事。分付。賤臣承命出傳。文壯朴鳴遠。武壯崔極齊等。以次進來。上曰。閣隷院隷。多數入庭。同唱新來。可也。進退如例訖。引儀唱四拜禮。鳴遠等行拜禮。仍行宣醞訖。命陞階。鳴遠等。以次進前。上曰。爾居何邑乎。鳴遠曰。居慶源矣。一祥曰。慶源始出文科云矣。命誦科賦數句訖。上曰。當除郞署矣。命退。極齊等。以次進前。上曰。爾年幾何。極齊曰。二十七矣。命退。命書傳敎曰。北道道科文武擧人謝恩時。親臨召見。其在慰悅遠人之道。不可無示意之擧。文榜中朴尙春。科前聞已出六。令該曹調用。其餘文擧人。自今日。堂后假官。次次擬望事。分付。武榜上來人。訓將旣承筵敎。使卽申飭。從速越薦。其中地閥身手之如有可堪軍門者。令三營將臣。今日內相當窠差定後。草記事。一體分付。仍命宇鎭讀諭傳敎訖。善復曰。都監新差哨官李光燮。在外不得察任。改差。何如。上曰。依爲之。出擧條有隣曰。都承旨付之知中樞。古無已例。何以爲之乎。上曰。然則往復大臣。以草記爲之。可也。以副摠管望筒。命書傳敎曰。前政後政。必以沈念祖一人首擬。何也。揆以事面。苟艱莫甚。當該銓官推考。更令擬入。以京畿監司李亨逵。安山郡守李成祐仍任事狀啓。命書傳敎曰。依狀請施行事。回諭。有隣曰。再明日擧動時。御營廳當爲隨駕。而大將李柱國。方在試所。何以爲之乎。命書傳敎曰。再明日動駕時。御營廳軍兵。訓將率領隨駕。善復曰。明日春塘臺布帳外排立軍。弘化門廣智集春三處入直軍。定式排立外。外營入直軍。各留十名出用事。命下矣。內外各處。各留十名。則都數乃爲二百八十名。而各營字內。若除宮墻把守。則實餘二百二名把守。而代以各營附近守直軍替代後。準其二百八十名。而周回廣闊。猶爲不足。金虎門軍五十名。亦爲添用。而各營軍兵。待標信出用。將官則北營入直把摠一員。與出番哨官二員。眼同領率。排立各營軍兵。事畢後還爲入直。似好。禁御兩營。一體擧行之意。分付。何如。上曰。依爲之。出擧條上曰。文武新恩出去時。唱新來以送。可也。鳴遠等退出集春門。命退。諸臣以次退出。
정조 6년
壬寅十一月二十八日申時。上御誠正閣。右副承旨入侍時。右副承旨金宇鎭。假注書趙衍德。記注官金鳳顯。別兼春秋徐龍輔。以次進伏訖。上命書傳敎曰。吏兵曹判書。持別歲抄文書。入侍稟決。亦有乙卯已例。陳賀翌日來待事。分付兩銓。又命書傳敎曰。諸凡罪名之常時赦典。不入於放未放啓本及別歲抄者。依肅廟朝己卯赦典及先朝乙卯傳敎。擧行之意。各該房。申明分付。禁府刑曹。吏兵曹。上曰。刑曹郞廳及禁府事知書吏。來待事。分付。賤臣承命出傳。上曰。明日禁亂官。各別申飭。衛將所軍士。皆以鄕軍入用事。分付。賤臣承命出傳。上曰。庭試榜。何當出耶。宇鎭曰。擧動前。似難出榜矣。命書傳敎曰。都提調子壻。如無除職人。則已除職人中。陞敍調用事。分付。命退。承史以次退出。
정조 6년
壬寅十一月二十八日初更三點。上御誠正閣。同副承旨與二直提學入侍時。二直提學徐有防。同副承旨柳誼。假注書趙衍德。記注官金鳳顯。別兼春秋鄭東浚。以次進伏訖。上命書傳敎曰。廟內各室祝文。旣是四句。則七祀祝文。亦用四句。寧有如許事體。當該知製敎。從重推考。捧納承旨推考。使之更爲撰進。又命書傳敎曰。未肅拜兵曹堂上。許遞。前望單子入之。賤臣承命出。持入望單。命退。諸臣以次退出。
정조 6년
都承旨嚴璹齋宿。左承旨李世奭齋宿。右承旨李在學齋宿。左副承旨金宇鎭齋直。右副承旨徐鼎修齋宿。同副承旨柳誼齋直。注書李祖承齋宿趙衍德齋直。事變假注書李聖輪病。
정조 6년
嚴璹啓曰。大駕詣宗廟後。王大妃殿惠慶宮問安。何承旨進去乎。敢稟。傳曰。同副承旨進去。
정조 6년
有政。吏批。行判書金華鎭進。參判李在協進。參議趙時偉進。左副承旨金宇鎭進。以徐鼎修爲承旨。丁文壽爲禮賓參奉。靑城尉沈能建單付。
정조 6년
再政。以李𡊠爲右尹。趙鼎鎭爲兵曹參議。鄭啓淳爲參知。鄭東敎爲掌樂主簿。洪樂命爲典牲提調。
정조 6년
兵批。判書徐有隣進。參判沈墢入直進。參議參知未差。同副承旨柳誼進。副護軍卞觀海金光鉉。副司直尹行元單付。
정조 6년
事變假注書馬思人改差。代林孝源爲事變假注書。
정조 6년
事變假注書林孝源改差。代朱重翁爲事變假注書。
정조 6년
事變假注書朱重翁在。外代李聖輪爲事變假注書。
정조 6년
傳于柳誼曰。同副承旨。馳詣宗廟景慕宮。奉審摘奸以來。
정조 6년
以御營廳出番軍替把單子。傳子李在學曰。大抵奏御文字。不可異同。況在同文同軌之義。尤不當若是。至於軍門文書。師律去就。則訓禁兩營。則出番軍替把事。以草記稟旨本營。以單子直爲磨鍊以入事。雖無情。有關後弊。卿則越捧一等。捧納承旨。爲先從重推考。出番軍入把當否。卿其量宜擅便擧行。
정조 6년
以陳賀頒敎文。傳于金宇鎭曰。赦句添入。
정조 6년
金宇鎭啓曰。頒敎文赦句添入事。命下矣。某罪以下宥之乎。敢稟。傳曰。雜犯死罪以下竝宥。
정조 6년
金宇鎭啓曰。赦句添入事。命下矣。藝文提學徐有隣。待開門牌招。以爲製進之地。何如。傳曰。允。
정조 6년
金宇鎭。以禮曹言啓曰。卽接典牲署所報。則今此宗廟親臨告由祭犧牲看品時。本署提調與本署堂上。今日當爲眼同看品。而提調洪樂命。今方在外。不得擧行云。凡大祭親享時。提調有故。則自本曹。草記變通事。曾有定式矣。本署提調。令政院稟旨變通。以爲備員看品之地。何如。傳曰。許遞。卽爲口傳差出。
정조 6년
吏曹口傳政事。以徐有防爲典牲提調。
정조 6년
徐鼎修。以吏曹言啓曰。宗廟親祭時。執尊以下執事。皆以侍從塡差矣。時無職名人。令該曹口傳付軍職。何如。傳曰。允。
정조 6년
兵曹口傳政事。副護軍沈具世元洪雨輔朴宗郁李寬徵李東植權李漢明金漢謙金道煥黃命耇郭禎垕黃策鄭宇朋成玉趙雲慶。副司直李鎭翼沈念祖林錫喆沈豐之朱重純申思運沈命德任瑎崔夢嵒。副司果朴宗彦任希遠李頤祥李殷模金樂熙單付。
정조 6년
兵曹口傳政事。副司果李泰賢兪億柱洪秉益李一曾單付。
정조 6년
徐鼎修。以吏曹言啓曰。在前頒赦時。有別歲抄書入之例矣。何以爲之。敢稟。傳曰。書入。
정조 6년
李在學。以兵曹言啓曰。今此慶科庭試別試武科初試試官望。磨鍊擬入。而武臣當品中。可擬之人乏少。依前例各二望備擬。而堂上曾經兵使。竝擬以入之意。敢啓。傳曰。知道。
정조 6년
李在學。以兵曹言啓曰。咸鏡道道科文科新恩二十三人回還時盤纏。依平安道新恩例。題給事。命下矣。文科六人。武科十七人盤纏。錢各十兩題給之意。敢啓。傳曰。知道。
정조 6년
李在學。以訓鍊都監言啓曰。來十二月初一日。宗廟擧動時。訓局外營入直馬步軍。各留十名除出。守禦使都領留陣事。命下矣。南營馬軍五十名。北營標下軍四十名。廣智營軍五十名。各留十名。出番將官率領。待標信出赴留陣營。而宮墻把守巡邏等事。無以分排。馬軍二十名。步軍四十二名。以出番軍添入擧行。還宮後。還爲替直之意。敢啓。傳曰。不必加把出番軍。除把守巡邏軍名數。餘赴留都陣可也。
정조 6년
徐鼎修。以訓鍊都監言啓曰。本局哨官有闕代。北道新榜出身姜守性。差下之意。敢啓。傳曰。知道。
정조 6년
李在學。以禁衛營言啓曰。今十二月初一日宗廟擧動時。依兵曹啓下節目。西營入直鄕軍四十名內。除宮墻頹圮處把守軍十四名。新營入直騎士二十五人。京標下軍二十七名。鄕名三十七名內。各留十名。元入直將官。率領仍直。其餘軍兵及出番鄕軍二哨。千摠金漢升。騎士鄭宅漢。把摠鄭駿來。哨官趙學永李樹李在漢。領付守禦使都領陣。而西營入直軍及新營入直馬步軍。竝待標信出送。而宮墻外巡邏。難以分排。以出番鄕軍十五名。添入擧行。還宮後。還爲替代入直之意。敢啓。傳曰。依訓局草記擧行。
정조 6년
李在學。以武一所差備官。以試官意啓曰。副試官李昌運。以摠戎使。明日動駕時。領軍留陣。莫重國試。試官不可不備員。令政院斯速稟旨變通。何如。傳曰。守禦使代領。摠戎使。使之依前監試。
정조 6년
李世奭。以義禁府言啓曰。明日擧動時。都事一員。本府入直九員。以各差備進參。而庭科庭試初試文武所禁亂都事。無以推移。假都事五員。令該曹各別擇差。以爲分排之地。何如。傳曰。允。
정조 6년
李世奭。以刑曹言啓曰。昨日動駕時。衛外擊錚人等。依近例。除刑推。捧供以入之意。敢啓。傳曰。知道。
정조 6년
行判中樞府事鄭弘淳箚曰。伏以。寶鑑祗薦。法殿受賀。乃於是日。定寧考不祧之禮。降元子正號之命。聖孝增光。國本永鞏。億萬年無疆之邦籙。自今伊始。滿庭臣僚。孰不蹈舞。況臣猥叨保護之地。獲覩曠絶之慶。微忱頌祝。尤倍他人。不意賞賚之恩。又降此際。以臣之名忝大官。職居前列。錫馬之典。遽及於罔功。縻爵之恩。下推於賤屬。臣誠惶恧之極。不知所措。噫。臣受國厚恩。餘日無多。欲報之德。糜粉猶輕。尺寸未效。愧懼恒深。自忝藥院以來。其所以自勉者。惟在於盡瘁。而年衰病痼。亦不能隨分陳力。請告旣頻。瘝職居多。罪惟是俟。賞於何有。雖聖上。用飾喜之典。推同慶之澤。有此殊錫異數。而勞蔑涓埃。施重丘山。如臣之混被誤恩者。其何以堪此。況於明主嚬笑之愛。聖朝愼惜之政。所係不細。臣聞命悸恐。歷日靡定。玆陳短箚。仰瀆崇嚴。伏乞聖明。亟收成命。以重賞典。以安微分焉。取進止。答曰。省箚具悉卿懇。元子定號。宗社有托。吾東方莫大之慶。豈踰於是。予誠喜不自已。況卿等職在保護之地者。其爲懽忭。尤當如何。至若錫馬之命。除職之敎。賞不稱功。方切歉愧。箚辭不亦過中之甚。卿其安心。勿辭領受。仍傳曰。此批答。遣史官。傳諭于藥房都提調。
정조 6년
壬寅十一月二十九日辰時。上御春塘臺。親臨柑製入侍時。兼都承旨嚴璹。行左承旨李世奭。右承旨李在學。左副承旨金宇鎭。右副承旨徐鼎修。同副承旨柳誼。記事官李祖承。假注書趙衍德。記注官金鳳顯。別兼春秋鄭東浚。以次入就涵仁亭庭。先行四拜禮訖。退出閤外。上具翼善冠衮龍袍。乘輿出賓陽門。命書駕前下敎曰。侍衛軍兵毛具。在學曰。試官鄭志儉有頉。何以爲之乎。上曰。改付標以入。可也。駕至明政殿庭。上曰。藥房都提調提調。來待殿座處所事。分付。賤臣承命出傳。駕出明政門。下敎曰。禁亂官及弘化門守門將。召入。都事李弼培等進前。上曰。隨從挾冊等事。各別嚴禁。無至犯科。如是下敎之後。萬一有泛忽之事。爾等當施科場用情之律。惕念擧行。可也。駕由靑陽門。詣春塘臺。通禮跪告降輿。上降輿陞座。上曰。藥房都提調提調。入侍。賤臣承命出。與鄭弘淳金華鎭偕入進伏。弘淳曰。日寒如此。連日勞動之餘。聖體。若何。上曰。一樣矣。卿等之前後效勞。甚不些。而所下賞典。物不稱意。極可歎矣。弘淳曰。臣等有何效勞之績。而猥荷罔功之賞。不勝惶恧矣。上曰。卿等致勞。果是設局後。初有之事矣。弘淳曰。大禮當前。今日差久殿座。極爲悶慮矣。上曰。醫官自今日移直本院。卿等亦替直可也。命書榻敎曰。直宿醫官。自今日退直本院。鄭民始曰。元子宮內入節日物種。分付該曹。知委擧行。宜矣。上曰。戶曹草記。已有下敎。待年長擧行。可也。民始曰。副提調亦多效勞矣。上曰。果然矣。都提調子姪中付職事。何以擧行乎。華鎭曰。都提調子。爲吏參之壻。故不得擬入云矣。上曰。勿拘擧行。可也。上曰。今日收券。想必夥然。今以七試官分考。則似有未出榜之慮矣。在學曰。然矣。命書傳敎曰。試官李性源鄭昌聖李在協徐有防趙時偉李魯春趙興鎭洪仁浩姜彝正嚴思晩。加差分考。徐有隣曰。明日動駕時。侍衛不可不備員。而參議林錫喆在外。一員未差。合有變通之道。何以爲之。敢稟。上曰。在外人許遞。與未差之代。今日政差出。可也。出擧條命書榻敎曰。新除授兵曹堂上。牌招侍衛。宇鎭曰。明日親押處所。以何處爲之乎。命書榻敎曰。明日親押處所。以仁政殿爲之。宇鎭曰。出宮門路。以何處爲之乎。上曰。以宣政殿爲之。可也。宇鎭曰。陳賀頒敎文。當爲製進。藝文提學徐有隣。牌招製進。何如。上曰。依爲之。出擧條鄭昌聖曰。右尹沈念祖。與閣務相妨。許遞。何如。命書榻敎曰。右尹沈念祖許遞。其代今日政差出。上曰。儒生入門單子。催促捧入。賤臣承命出傳。成均館官員跪呈單子。宇鎭讀奏二千七百四十人。引儀唱試官以下行拜禮。行判中樞府事李徽之。行副司直兪彦鎬。漢城右尹沈念祖。行副司直李時秀。大司成金憙。直閣金載瓚。副司果徐龍輔。以次入就位。行拜禮訖。徽之進前奏曰。日寒猝劇。聖體。若何。上曰。一樣矣。命頒柑。上曰。殿上侍臣及侍衛諸臣。竝頒給可也。命納懸題紙。龍輔跪進。彦鎬憙進。書觀豐閣銘。上曰。以此命題。卽是祈年之意矣。徽之曰。題意誠好矣。仍命懸題。引儀唱四拜。儒生等行拜禮訖。各就坐。上曰。諸試官退在摛文院。可也。徽之等承命退出。命書榻敎曰。刑房爲兵房。兵房爲吏房。吏房爲刑房。宇鎭曰。試官李在協。以典牲提調。犧牲看品出去。何以爲之乎。命書榻敎曰。典牲提調李在協許遞。今日政差出。上曰。試券隨所捧先考。可也。徽之等進前分考。上曰。今番科作。廣數抄出。然後不失其實才矣。徽之曰。聖敎誠然矣。考訖。仍命合考。上曰。京鄕各取一人則好矣。命書等第。三中趙濟魯沈奎魯李敬魯。三下南鼎寬等。以次出榜訖。上曰。入格人。唱新來進前。可也。趙濟魯進伏。上曰。是誰也。宇鎭曰。前判官趙台鉉之子。故重臣李景祜之外孫矣。上曰。沈奎魯。誰也。奎魯曰。前承旨兪恒柱之妻姪矣。上曰。今番試取。誠公道矣。民始曰。果然矣。上曰。入格人頒賞紙筆墨。令各該郞廳待令。賤臣承命出傳。上曰。入格人。亦呼名進來。李敬魯等。以次進前。上各詢家閥年紀訖。仍命頒賞。以次退出。命書傳敎曰。柑製親臨試士。卽御極後初行之事。而適値諸路多士咸聚之時。取人之數。宜有闊狹。且今大比在前。初試或給分。亦不可無拔例之擧。京居首進士趙濟魯。鄕居首幼學沈奎魯。竝直赴殿試。之次幼學李敬魯南鼎寬。進士申錫老。生員徐瀅修。竝直赴會試。之次進士李光顯金啓淳。生員朴能源洪大應鄭晩錫。各給二分。其餘入格進士朴左源。幼學柳詠韓性謙金致鶴南翼中具命稷。生員朴孝成李度儉柳焯。幼學鄭大容。各給紙三卷筆五枝墨三笏。彦鎬曰。臣待罪氷庫提調。以本庫事。有仰達者矣。司寒祭過後。本庫官員及太常郞各司下屬以進排待令者。其數不少。而目今冬候稍暖。江氷不結。旣無浮出之路。徒有留連之弊。事勢旣如此。則不可無闊狹之道。臣意則司寒祭雖已過行。本庫官員之藏氷。下直及應行等節。姑待日寒氷堅後擧行。恐合事宜。敢此仰達矣。上曰。依爲之。出擧條命書榻敎曰。藝文提學徐有隣牌招。頒敎文製進。命書傳敎曰。大禮當前。注書不可不備。實注書有闕之代。以無故人。今日內使之擬薦。仍令今日政付職事。分付。又命書傳敎曰。申飭之下。兩營擧行駭然。訓鍊大將具善復。禁衛大將李敬懋。竝從重推考。當該槍劍將。環衛將官汰去。又命書榻敎曰。明日動駕時留陣。守禦使代領。牌招聽傳敎。又命書傳敎曰。明日出宮時刻。以午時磨鍊。百官晩食後齊會。軍兵亦令晩食後聚會。上降座。通禮跪告乘輿。上乘輿。出靑陽門。入賓陽門。諸臣口傳問安訖。以次退出。
정조 6년
兼都承旨嚴璹隨駕宿。行左承旨李世奭隨駕宿。右承旨尹師國隨駕宿。左副承旨金宇鎭隨駕直。右副承旨徐鼎修隨駕宿。同副承旨柳誼隨駕直。注書李祖承隨駕宿趙衍德隨駕直。事變假注書馬思人守宮直。
정조 6년
大駕詣宗廟。入齋室後。奎章閣政院玉堂藥房口傳問安。答曰。知道。
정조 6년
以初三日親臨陳賀及親上王大妃殿惠慶宮致詞表裏儀註。傳于金宇鎭曰。明政殿先爲親上慈殿宮陳賀致詞表裏。次詣仁政殿。受百官賀。此儀註置之。依此更爲磨鍊以入事。分付。
정조 6년
傳于柳誼曰。吏禮換房。
정조 6년
事變假注書李聖輪有頉。代以玄杞爲事變假注書。
정조 6년
事變假注書玄杞有頉。代以馬思人爲事變假注書。
정조 6년
傳于柳誼曰。咫尺殿座。敢爲前導。當該承傳色。拿處。
정조 6년
傳于尹師國曰。懸燈取稟。使司謁替奏。當該承旨。遞差。
정조 6년
傳于尹師國曰。當該司謁。令攸司科治。
정조 6년
李世奭啓曰。右承旨李在學。纔已遞差出去矣。親祭時承旨。不可不備員。有闕之代。政官牌招。開政差出。待下批仍卽牌招。何如。傳曰。前望單子入之。
정조 6년
傳于柳誼曰。新除授承旨牌招。
정조 6년
兵曹口傳政事。副司直邊得讓任希敎李義行林蓍喆李正吾金頤柱金魯永吳載紹崔台衡兪恒柱申尙權洪九瑞李獻慶李德溥李命俊單付。副司果鄭致淳徐配修閔游洪彦喆金敍九金鈍李福徽單付。
정조 6년
傳于柳誼曰。獻官以下諸執事。書啓。
정조 6년
傳于李世奭曰。右承旨許遞。
정조 6년
尹師國。以兵曹言啓曰。備忘記陳賀禮畢後。中外自當用刑。前此待用刑之類。勿論杖棍及刑。竝付昧爽以前。特爲蕩滌事。分付京外。各衙門營門。則蕩滌形止。竝與各人姓名草記。外方則狀聞事。廟堂申明知委事。命下矣。依傳敎。待用刑時決棍人。特爲蕩滌。各其姓名。條列書入之意。敢啓。傳曰。知道。
정조 6년
尹師國。以訓鍊都監言啓曰。本局外營入直軍。出赴留陣營。其代以出番軍添入草記。傳曰。不必加把出番軍。除把守巡邏軍名數。餘赴留都陣。可也事。命下矣。北營標下軍四十名內。十名留營。三十名赴陣。南營馬軍五十名內。十名留營。二十名行巡。二十名赴陣。廣智營軍五十二名內。二十二名宮墻把守。二十名行巡。十名留營。則無赴陣之軍。莫重動駕。留陣之軍。不可疎虞。以附近營守直軍四十二名。替代出番。將官率領赴陣。宜無出番軍加把之事。亦是同番軍推移之道。竝待標信出用。還宮後。還爲替直之意。敢啓。傳曰。知道。
정조 6년
尹師國。以訓鍊都監言啓曰。依傳敎。環衛哨官鄭勗世。汰去之意。敢啓。傳曰。知道。
정조 6년
尹師國。以訓鍊都監言啓曰。待用刑決棍之類。依傳敎蕩滌。各人姓名。條列書入之意。敢啓。傳曰。知道。
정조 6년
尹師國。以禁衛營言啓曰。宮墻外巡邏。以出番軍十五名。添入擧行事。草記批旨內。依訓局草記擧行事。命下矣。南別營入直軍七名。火藥庫入直軍五名。除出定送。另飭警巡之意。敢啓。傳曰。知道。
정조 6년
尹師國。以禁衛營言啓曰。依下敎。槍劍哨官李再復汰去。代哨官李在天差定。另飭擧行之意。敢啓。傳曰。知道。
정조 6년
尹師國。以禁衛營言啓曰。依傳敎。待用刑決棍之類。蕩滌後。各人姓名及罪目。別單書入之意。敢啓。傳曰。知道。
정조 6년
尹師國。以禁衛營言啓曰。本營哨官李再復汰去。代北道新榜出身南履周。依傳敎差下之意。敢啓。傳曰。知道。
정조 6년
尹師國。以御營廳言啓曰。今此宗廟擧動時。東營集春營入直步軍一哨內。字內宮墻頹圮諸處把守軍四十名及營直各十名竝仍留。餘皆赴陣。故當夜宮墻外巡邏。難以分排。以京標下餘軍四十名定送。與把守軍替代。使之行巡。而撤巡後。依前還把之意。敢啓。傳曰。知道。
정조 6년
尹師國。以御營廳言啓曰。依傳敎。北道武科人尹光麟。本廳別軍官差定之意。敢啓。傳曰。知道。
정조 6년
尹師國。以御營廳言啓曰。待用刑決棍之類。依傳敎蕩滌。各人姓名。條列書入之意。敢啓。傳曰。知道。
정조 6년
尹師國。以摠戎廳言啓曰。待用刑決棍之類。依傳敎蕩滌。各人姓名。條列書入之意。敢啓。傳曰。知道。
정조 6년
尹師國。以右邊捕盜廳言啓曰。辛丑九月十五日。本廳所捉犯夜人。前水賜別監崔英徵。待用棍懲治次保放矣。依備忘記。蕩滌之意。敢啓。傳曰。知道。
정조 6년
敎中外大小臣僚耆老軍民閑良人等書。王若曰。於戲不忘。五廟闡觀德之休。必也正名。八域布錫胤之喜。同日兩慶。千載一遭。眇予寡躬。叨承丕緖。講文武創守之道。佩燕翼之宏謨。讀妣祖嗣續之詩。佇麟趾之繁祉。喬山之弓劍寢邈。念每切於掦先。太室之琮璜永垂。孝爲大於繼序。迺列祖寶鑑之工訖。而寧考世室之議成。幸有六七編摹天畫日之書。縱慰沒世之感。若乃五十年體乾建極之化。寧緩弗祧之儀。行本孝弟。義秉春秋。洪猷發揮於武略。德主恭儉。刑懋欽恤。至治洋溢於寰區。以堯舜等百世之王。曰賢遠矣。考魯漢尊二祖之制。於禮則然。矧惟列聖已行之規。亦在五世未祧之日。竝天地而齊久。不顯其光。詢卿士而大同。是謂元吉。方小子伸情於盛禮。又元良定號於此時。綸音纔宣於大庭。政講秩廟祀之議。群僚繼籲於法殿。咸陳正儲嗣之圖。蓋銅龍久佇之餘。普切延頸之願。當禖燕允叶之際。詎緩係心之方。始聞爲人父之稱。莫非陟降之冥祐。況以重國本之意。有此搢紳之齊聲。玆循我家之彝章。庸副擧國之顒望。惟其虹節之不偶。認天意之攸存。曷若鴻名之早加。俾宗緖之有托。离星已耀。孰無歡忭底心。震邸將開。卽是次第間事。爰稽戴經之令典。亦遵明德之遺規。念皇祖在天之靈。想貽泰來之運。顧世臣同休之義。宜盡蒙養之方。格太廟而竝告厥由。誥多方而誕示同慶。五紀之功化丕彰。雖一事而亦稀。三宗之血脈相承。況二喜之荐至。載沛陽和之澤。聿播導迎之祥。自本月初三日昧爽以前。除謀反大逆謀叛。子孫謀殺毆罵祖父母父母。妻妾謀殺夫。奴婢謀殺主。謀故殺人。魘魅蠱毒。關係國家綱常。贓汚强竊盜外。雜犯死罪以下。徒流付處。安置充軍。已至配所。未至配所。已發覺未發覺。已決正未決正。咸宥除之。敢以宥旨前事。相告言者。以其罪罪之。在官者各加一資。資窮者代加。於戲。副輿情而瞻聆俱聳。撫遺業而感幸交竝。故玆敎示。想宜知悉。藝文館提學臣徐有隣製進
정조 6년
壬寅十二月初一日午時。上詣宗廟。擧動入侍時。兼都承旨嚴璹。行左承旨李世奭。右承旨李在學。左副承旨金宇鎭。右副承旨徐鼎修。同副承旨柳誼。記事官李祖承趙衍德。記注官金鳳顯。別兼春秋鄭東浚。以次隨駕。上具遠遊冠絳紗袍。出萬安門。命書榻敎曰。侍衛軍兵毛具。通禮跪請乘輿。上乘輿詣仁政殿月臺。通禮跪請降輿。上降輿就板位南向立。引儀唱跪。上跪。在學準祝訖。跪進上前。上親押。社稷獻官茂林君塘。永寧殿獻官領敦寧洪樂性。景慕宮獻官錦城尉朴明源。陪香祝由正路出。上降自東階。詣祗送所。祗送如儀。通禮跪請乘輿。上乘輿。敎曰。禁府罪名人。盡爲抄出耶。宇鎭曰。知義禁鄭昌聖。方有仰稟者云矣。上曰。知義禁入侍。賤臣承命出。與昌聖偕入進前。上曰。本府罪名人。何以區別乎。昌聖曰。逆賊干連人。事關隄防。故不得抄出矣。今聞承旨所傳。將欲盡爲抄啓矣。上曰。依此爲之。可也。昌聖曰。本府例於歲末。戶口數爻。別單書入。而向因下敎。作爲冊子。列錄戶口。一件藏于京史庫。一件入啓。每當歲末。本府郞官。來詣政院陪出。該房承旨句管。如各司布帛案之例。修整以入事。作爲定式矣。前判尹徐有隣。以爲。京外不可異同。自今年爲始。外邑人口修成冊。趁歲前上送。同爲錄啓之意。陳達蒙允矣。今日所當依新定式修正。而七道成冊。皆已入來。咸鏡道屢次關飭。尙未來到。雖是道遠之致。而該道道臣推考申飭。待其入來。同爲修啓之地。何如。上曰。依爲之。出擧條兵曹判書徐有隣曰。今日監軍單子。佐郞金履正。以守宮書塡矣。身病猝重。不得入來。故不得已以隨駕郞廳移差。而莫重動駕。侍衛不可不備。金履正今姑改差。其代。令該曹口傳差出。何如。上曰。依爲之。出擧條駕出仁政門。通禮跪請降輿乘輦。上乘輦詣宗廟大門外。通禮跪請降輦乘輿。上乘輿入廟大門。詣降輿所。通禮跪請降輿。上降輿入齋室。少頃。上具冕服。入東神門。就板位西向立。引儀唱四拜禮。上行拜禮訖。入殿內奉審。仍詣尊所器所看審訖。步自西神門。詣永寧殿。就板位西向立。引儀唱四拜禮。上行拜禮訖。入殿內奉審。仍詣尊所器所看審訖。又詣省牲所。就板位南向立。大祝擧笏告牛氏羊氏豕氏。準尺度肥澤。上曰。大祝告牲之際。低聲以奏。誠極駭然。仍命書榻敎曰。大祝李太亨。事過後拿處。禮曹判書鄭尙淳曰。日前方物擧條批答。有五道方物物膳。只當殿封進。京物膳。亦準此施行之敎矣。今番陳賀。寔爲莫大之兩慶。而亦是前古稀有之事。如此慶賀。王大妃殿惠慶宮中宮殿所封進。政府六曹物膳。若不得如例封進。則情禮豈不抑鬱乎。依日昨陳賀時例。一體封進之意。分付。何如。上曰。依爲之。出擧條上還御齋室。命書榻敎曰。惠堂判尹入侍。賤臣承命出。與徐有隣鄭昌聖偕入進伏。上曰。抄戶。幾何爲之乎。昌聖曰。抄戶已捧成冊。而不入籍窮民。多有漏落。故別錄一冊。以待下敎矣。有隣曰。昔則部隷不付發賣。故果有弄奸之弊矣。到今盡爲許付。似無此慮矣。命書傳敎曰。聞判尹言。漏戶之不入者。數過千戶。當初謀免。民習雖極駭痛。到今抄戶之時。仍以見漏。亦甚可矜。且聞抄簿。幾皆整頓。而漏戶亦已別捧成冊云。雖令許付發賣秩。似不至紛雜。以此意。令京兆知悉。漏戶中。貧殘無依之類。發賣時一體許付。上曰。通禮院事知書員及典樂召入。賤臣承命出。與金益和等。率入階下。上曰。迎神曲爲幾句乎。典樂對曰。爲五言二句矣。上曰。歌止二句。則奏樂何其太遲乎。對曰。樂長歌短。間以餘音。故如是稍遲矣。上曰。大抵享禮。貴在致敬。如或稍久。怠心易生。誠不如初。此後奏樂之節。勿遲勿速。必皆中節。可也。昌聖曰。聖敎誠然矣。命典樂等退出。日暮。宣傳官跪告各軍門懸燈。上曰。知道。命書榻敎曰。右承旨遞差。前望單子入之。賤臣承命出持入。以宋載經落點。命書榻敎曰。新除授承旨。牌招察任。上曰。同副承旨進詣殿內。祭物詳細看品。樂工佾舞。亦爲摘奸以來。誼承命出。回奏曰。祭物無一欠潔。樂工輩亦無頉矣。上曰。承旨牌去來催促。賤臣承命出。回奏曰。宋載經在外云矣。命書榻敎曰。在外承旨許遞。前望單子入之。賤臣承命出持入。以尹師國落點。命書榻敎曰。新除授承旨。牌招察任。又命書傳敎曰。卿宰侍從罷削人員。纔有敍命。而今聞該房言。奪告身之類。未免見漏於別單中云。前牧使邊得讓任希敎。前承旨李正吾。前大司諫李義行。前獻官金頤柱。前副司直金魯永。前府使崔台衡。前牧使洪周萬。前縣監金敍九金鈍李福徽。前郡守閔游。前典祀官徐配修鄭致淳。前郡守洪彦喆。前大司諫林蓍喆。前獻官吳載紹。前牧使兪恒柱。前府使申尙權洪九瑞李獻慶李德溥李命俊。竝蕩滌敍用。仍令該曹口傳付軍職。使之參班。祭時至。上具冕服。出齋殿入東神門。就板位西向立。引儀唱四拜禮。上行拜禮。禮儀使導上詣盥洗位。盥洗如儀訖。陞自阼階。詣第一室。引儀唱跪。上跪。璹捧香盒。誼捧爐。引儀唱三上香。上三上香。行初獻禮。大祝跪讀祝文訖。次詣各室。行禮如儀。降復位。上曰。祝史固當趁時參班。而今後入來。事極駭然。仍命書榻敎曰。祝史李彦祜安策金寅燮許晊李亮載。事過後拿處。亞獻終獻官。以次行禮如儀。降復位。引儀唱四拜禮。上行拜禮。次詣飮福位。行禮如儀。降復位。引儀唱四拜禮。上行拜禮。執禮告撤籩豆。引儀唱四拜禮。上行拜禮。仍詣望燎位。望燎訖。引儀告禮畢。上出東神門入齋室。少頃。上改具遠遊冠絳紗袍。出齋室。通禮跪請乘輿。上乘輿出廟大門。通禮跪請降輿乘輦。上乘輦。至敦化門外。命宣傳官解嚴各軍門。詣協陽門。通禮跪請降輦乘輿。上乘輿入大內。諸臣以次退出。
정조 6년
兼都承旨嚴璹病。行左承旨李世奭坐。右承旨尹師國坐。左副承旨李在學坐。右副承旨金宇鎭坐直。同副承旨柳誼坐直。注書李祖承仕趙衍德仕直。事變假注書馬思人仕。
정조 6년
金宇鎭啓曰。明日乃是小寒。自明日日暖間。視事頉稟之意。敢啓。傳曰。知道。
정조 6년
傳于柳誼曰。新除授承旨。牌招。
정조 6년
傳于柳誼曰。明日出宮門路。以賓陽門爲之。
정조 6년
兵曹口傳政事。副司直徐鼎修單付。
정조 6년
傳于李世奭曰。左副承旨右副承旨入侍。
정조 6년
傳于金宇鎭曰。慶尙道昆陽充軍秩中末端。守禦別破陣火藥二斤發賣罪。姓名落漏。問于該曹以入。
정조 6년
傳于金宇鎭曰。雲寶劍仍。
정조 6년
以齋郞李亮載李彦祜安策金寅燮許晊拿處傳旨。傳于金宇鎭曰。分揀。
정조 6년
以訓鍊都監哨官望筒。傳于金宇鎭曰。汰去哨官分揀。
정조 6년
以大祝李太亨拿處傳旨。傳于金宇鎭曰。分揀。
정조 6년
以承傳色金壽民拿處傳旨。傳于金宇鎭曰。分揀。
정조 6년
以刑曹良女張召史擊錚啓目。傳于尹師國曰。赦典在明。卿其親閱文案。以草記稟處。
정조 6년
尹師國。以禮曹言啓曰。今此先大王尊爲世室。元子定號。百官進致詞表裏陳賀時。內殿儀註。依前例直爲書入王大妃殿惠慶宮中宮殿之意。敢啓。傳曰。知道。
정조 6년
金宇鎭。以義禁府言啓曰。祝史李彦祜安策金寅燮許晊李亮載等。事過後拿處事。命下矣。李彦祜安策許晊等。今方待命。卽爲拿囚。李亮載方帶臺職。而遞差傳旨未及啓下云。姑不得一體拿囚之意。敢啓。傳曰。竝分揀放送。
정조 6년
金宇鎭。以兵曹言啓曰。依下敎。隨駕禁軍及駕後禁軍與武藝別監內吹標下軍兵等處。設粥以饋之意。敢啓。傳曰。知道。
정조 6년
金宇鎭。以訓鍊都監言啓曰。依下敎。衛內衛外軍兵等處。設粥分饋之意。敢啓。傳曰。知道。
정조 6년
金宇鎭。以訓鍊都監言啓曰。本局哨官鄭義福。身病甚重。勢難察任。改差。何如。傳曰。允。
정조 6년
金宇鎭。以禁衛營言啓曰。依下敎。槍劍軍及兼內吹等處。設粥分饋之意。敢啓。傳曰。知道。
정조 6년
金宇鎭。以御營廳言啓曰。依下敎。駕前別抄兼內吹及隨駕將校軍兵等處。設粥分饋之意。敢啓。傳曰。知道。
정조 6년
金宇鎭。以摠戎廳言啓曰。依下敎。留陣本廳將校軍兵及訓鍊都監禁衛營將校軍兵等處。設粥分饋之意。敢啓。傳曰。知道。
정조 6년
金宇鎭。以武一所差備官。以試官意啓曰。武一二三所試官。今三日陳賀時。撤場入參後。初四日出榜事。筵稟定奪。故明日撤場之意。敢啓。傳曰。知道。
정조 6년
金宇鎭。以武一所差備官。以試官意啓曰。騎芻入格擧子五十三人。不中擧子一千四十七人之意。敢啓。傳曰。知道。
정조 6년
金宇鎭。以武一所差備官。以試官意啓曰。騎芻今已畢試。入格擧子四十四人。不中擧子八百三十人。仍爲鐵箭試取之意。敢啓。傳曰。知道。
정조 6년
金宇鎭。以武一所差備官。以試官意啓曰。騎芻入格擧子。爲三十二人之意。敢啓。傳曰。知道。
정조 6년
金宇鎭。以武二所差備官。以試官意啓曰。本所鐵箭應試二百八十二人內。今日入格四十三人。未入格二十七人。未及試取二百十二人之意。敢啓。傳曰。知道。
정조 6년
金宇鎭。以武二所差備官。以試官意啓曰。今日本所騎芻試取九百五十人內。入格四十九人。未入格九百一人之意。敢啓。傳曰。知道。
정조 6년
金宇鎭。以武三所差備官。以試官意啓曰。今日平明開場。自收字至巨字。騎芻畢試。當日應射一千五百人內。入格二十四人。未入格一千四百七十六人。而仍爲鐵箭試取之意。敢啓。傳曰。知道。
정조 6년
金宇鎭。以武三所差備官。以試官意啓曰。今日平明開場。自黃字至秋字。試取騎芻九百人內。入格三十五人。未入格八百六十五人之意。敢啓。傳曰。知道。
정조 6년
金宇鎭。以武三所差備官。以試官意啓曰。鐵箭試取之意。已爲草記。而當日應射四十二人內。入格二十八人。未入格十四人。而明日賀班進參間。撤場之意。敢啓。傳曰。知道。
정조 6년
金宇鎭。以刑曹言啓曰。昨日動駕時。衛外擊錚人。依近例。除刑推。捧供以入之意。敢啓。傳曰。知道。
정조 6년
金宇鎭。以刑曹言啓曰。前此待用刑之類。無論杖棍及刑。竝付昧爽以前。特爲蕩滌事。分付京外。京衙門營門。則蕩滌形止。竝與各人姓名草記事。命下矣。依傳敎。凡係待用刑刑治之類。一竝蕩滌。各人姓名。謹具別單以入之意。敢啓。傳曰。知道。
정조 6년
金宇鎭。以左右捕盜廳言啓曰。今年八月初五日。合坐罪人楊根居閔孝永。待用刑刑推懲礪次。廣州人丁守愼處保放矣。依備忘記。蕩滌事。知委該道道臣之意。敢啓。傳曰。知道。
정조 6년
壬寅十二月初二日午時。上御誠正閣。左副承旨右副承旨入侍時。左副承旨李在學。右副承旨金宇鎭。記事官趙衍德。記注官金健修金鳳顯。以次進伏訖。上曰。各項竄配罪人。區別各道。以爲抄出。則似無相雜之患矣。在學曰。聖敎誠然矣。命書傳敎曰。此後放逐鄕里。放歸田里。此等罪名。赦典時若有減等之命後。歲抄依被謫蒙放例。以某罪名蒙放書入事。分付。命退。承史以次退出。
정조 6년
兼都承旨嚴璹坐。行左承旨李世奭坐。右承旨李在學坐。左副承旨金宇鎭坐直。右副承旨李時秀坐。同副承旨柳誼坐直。注書李祖承仕趙衍德仕直。事變假注書馬思人仕。
정조 6년
都提調行判中樞府事鄭弘淳。提調行吏曹判書金華鎭。副提調兼都承旨嚴璹啓曰。世室禮成。聖孝益光。元子定號。寶錄無疆。親行亨事。經宿勞動。伏未審夜來。聖體。若何。今日臣等率諸御醫。趁早入診。詳察聖候。爲宜。王大妃殿氣候何如。惠慶宮氣候。何如。中宮殿氣候。何如。臣等不任伏慮。敢來問安。竝此仰稟。答曰。知道。旣與殿中見之。不必入侍矣。
정조 6년
有政。吏批。行吏曹判書金華鎭進。參判李在協進。參議趙時偉式暇。同副承旨柳誼進。以曺允大爲持平。權以綱爲正言。尹師國爲兵曹參判。鄭志儉爲刑曹參判。尹晳東爲童蒙敎官。尹師國今加嘉善事。承傳。左通禮具修溫。右通禮任濟遠。應敎朴天行。以上今加通政加資事。承傳。
정조 6년
兵批。判書徐有隣進。參判尹師國病。參議鄭啓淳入直進。參知趙鼎鎭病。右副承旨金宇鎭進。僉知尹履相卞觀海。司直沈墢宋載經李亮載。司果李太亨單付。
정조 6년
傳于李時秀曰。新除授兵曹刑曹堂上。先入侍後謝恩。
정조 6년
傳于柳誼曰。大臣金吾秋曹吏兵曹疎決堂上入侍。
정조 6년
刑曹參判前望單子入之。沈頤之落點。
정조 6년
柳誼。以兵曹言啓曰。今此國朝寶鑑親上太廟慶科庭試別試武科殿試節目。當爲磨鍊。而凡於殿試前期。親臨與命官草記稟旨後。節目磨鍊事。曾已定式矣。今番則何以爲之。而處所以何處磨鍊乎。敢稟。傳曰。春塘臺當親臨矣。
정조 6년
柳誼。以刑曹言啓曰。因張召史擊錚原情。赦典在明。卿其親閱文案。草記稟處事。命下矣。取考獄案。則印女致命於昨年六月初九日。而屍親印介乭招以爲。初八日聞其妹病重之奇。卽往見之。則只索冷水。翻轉支體。故問其病祟。不能成語。而春成言內。得食油餠。仍作癨氣云。故多試藥物。親自下鍼臂上矣。翌日殞命。而其妹與春成。平日反目。種種相鬪。故不無疑慮。遍看渾體。則背脅果有傷處痕。決是被打云。印女姑母夫金夢三招以爲。聞印女致死之報。往見介乭而問之。則答以癨氣所祟云。而印女之死。非但卒遽。居常被打。非一非再。故與介乭。看審屍體。則雖有傷處。被打時旣不目覩。果爲挽止介乭之告官云。金誥世招以爲。初八日朝前。印女自城中賣油還家之路。以手揮涕而出去矣。不移時。介乭又爲過去。故其妹涕泣之由。果爲傳之云。醫人朱福尙招以爲。初八日夕。春成來言。其妻飮餠氣塞云。故往見則不能言語。而只索冷水。不耐其煩鬱。故意謂挾食。以蘇合元和童便。灌口卽吐矣。其翌日又因春成之來請。下鍼四關云。傷處則右脇一庫。圍圓長六寸五分。微浮紫黯。而初檢則曰微硬。覆檢則曰堅硬。實因皆以被踢懸錄矣。殺獄論斷。專在於傷處與詞證。而此獄則初覆檢之微硬堅硬。旣已相左。其所被踢。亦無參證。而印女果若被打。則介乭來見之時。口雖不能成言。手豈不指傷處乎。介乭初無致疑於被打。而直以癨氣治療。手自下鍼。雜試糠湯。醫人亦以挾食執症。鍼其四關。灌以蘇合。則其未見被打之跡。可以推知。而設或被打。被打者之不能言語。必無是理。其所不語。似或爲急癨氣塞之致。自城中出來時流涕。亦或爲緊痛不耐之形。而春成若打其妻。至於將死之境。則必不卽招其娚。使見形跡。獄情之疑晦。不一其端。而檢狀傷痕。旣在要害之處。則論以獄體。有難遽議。原情內辭緣。置之。何如。傳曰。三堂更加出意見詳閱。從後稟處。
정조 6년
兼都承旨嚴璹疏曰。伏以。寶鑑新成。太室親獻。實是國朝以來。所未有之盛擧。而乃於臨殿受賀之日。亟擧英考不祧之禮。又降元子定號之命。此誠我東方億萬年無疆之休。臣於是時。猥添近列。躬覩此國家莫大之慶。懽忭之忱。蹈舞之誠。尤有倍於他。仍伏念。臣空疎譾劣。無所尙似。濫荷先大王不世之恩造。歷遍榮塗。猥躋命泛之班。前後踐履。皆出特旨。未嘗藉人吹噓。丘山之恩。絲毫未答。居結老白首矣。中夜興思。每不覺涕淚之盈瞳。襄括一物。分甘當世之賤棄。不寸意我聖上簡擢之恩。特置銀臺之長席。前後恩敎。玉音節重。籌司之任。提擧之官。何莫非踰濫。而特費聖念。次第寵授。臣反顧寒疎之本分。恒切祗懼之心。每承繾綣之恩私。只有銘鋂之感。乃於千萬夢想之外。誤恩荐下。一宿之間。連超二資。此實振古曠絶之異渥也。惶懍震越。無地容措。使臣眞有可紀之勞勩。可堪之才猷。聖朝恩典。固不當若是之屑越。不知聖明。奚取於如臣之百無能者。而不少留難。躋之上大夫之秩乎。罔功濫賞四字。實是人臣辭賞之例語。而在臣身。可謂眞箇着題。臣何敢徒恃寵靈。揚揚冒承。以貽聖簡之累哉。且臣冒沒見職。今已二十有一月矣。出納之責。漫不如前。一味尸素。尙此蹲冒。同朝之嗤點。固已久矣。臣心之愧恧。尤當如何。今則情力殆盡。强策無望。日昨親亨從升之班。先汗過多。又添寒感。而賀禮當前。不敢言病。挨到今日。始敢搜瀝肝膈之懇。仰瀆崇嚴之聽。伏乞聖慈。俯賜矜諒。亟收臣新授資級。以重公器。仍遞臣所帶職名。俾便調息。不勝幸甚。答曰。省疏具悉。卿其勿辭行公。
정조 6년
吏曹判書金華鎭疏曰。伏以。天休日滋。吉慶川至。薦寶編於太廟。而先烈丕闡。躋寧考于世室。而聖孝益光。迺於是日。特降元子定號之命。國本永固。縟儀連行。此實宗社無疆之福。率土含生。孰不蹈舞。況臣職忝保護。獲覩盛擧。區區忭祝。有倍他人。不意以臣之周旋藥院。至有晉秩之寵。臣誠惶恧。無地自容。假使臣粗效奔走之力。不過職分常事。有何微勞之可紀。而蒙此殊典之混加。豈不有傷於聖朝嚬笑之愛乎。如臣不肖。無所短長。居銓數朔。一未稱塞。匪分崇秩。輒被誤恩。絲毫莫補。冥升至此。縱荷聖度之隨處包容。臣心之懍然悚縮。何敢一日少弛。身在禁中。雖不得不章皇祗肅。愧赧之忱。歷日靡措。玆敢略措短章。仰暴微懇。伏乞聖明。亟命收還臣新授資級。以重恩典。以安賤分。不勝幸甚。答曰。省疏具悉。卿其勿辭行公。
정조 6년
壬寅十二月初三日辰時。上御明政殿。親上致詞表裏入侍時。兼都承旨嚴璹。行左承旨李世奭。右承旨尹師國。左副承旨李在學。右副承旨金宇鎭。同副承旨柳誼。記事官李祖承趙衍德。記注官金健修金鳳顯。以次入就涵仁亭庭。先行四拜禮訖。退出閤外。上具遠遊冠絳紗袍。乘輿出賓陽門。詣明政殿階上。通禮跪請降輿。上降輿就板位西向立。引儀唱四拜禮。上行拜禮。引儀唱跪。上跪。代致詞官。陞詣殿內宣讀訖。承文院官員。捧致詞函。跪授近侍。近侍跪進。殿下受。以授近侍。近侍跪受。還置案上。出復位。濟用監官員。陞詣殿內。捧禮物函。跪授近侍如儀。出復位。通禮導上詣祗送所。祗送如儀。近侍隨龍亭。詣王大妃殿閤門外傳授。尙傳跪復命。引儀唱四拜禮。上行拜禮訖。通禮告禮畢。上復詣板位西向立。引儀唱再拜禮。上行拜禮。代致詞官。入殿內宣讀訖。承文院官員。捧致詞函。傳授如儀。出復位。濟用監官員。詣殿內。捧禮物函。傳授如儀。上詣祗送所。祗送如儀。近侍隨龍亭。詣惠慶宮閤門外傳授。尙傳跪復命。引儀唱再拜禮。上行拜禮訖。通禮告禮畢。上降板位。通禮跪請乘輿。上乘輿出光政門。由建陽門。詣仁政殿。通禮跪請降輿。上降輿陞座。引儀唱大臣以下入就位行四拜禮。領議政徐命善。左議政李福源。右議政金熤。入就東庭。奉朝賀金致仁。領府事金尙喆。判府事鄭弘淳李徽之。領敦寧洪樂性。入就西庭。行拜禮訖。命書傳敎曰。嗚呼。列聖寶鑑之書祗獻。寧考世室之議僉同。宗社之慶。孰大於斯。而元良定號。告布同行。亦豈隅然也哉。嗟予寡人。踐列聖艱大之位。受寧考畀付之責。夙宵兢懼。不敢遑寧。今幸重暉之慶。得之九月之節。而國本之永建。嘉名之肇錫。在於上寶鑑稱賀之日。尊世室不祧之時。此實列聖在天之靈。乃眷垂騭。而以先大王豐功洪福啓佑之也。是慶也。始兆於輯列聖垂統之書。仍成於秩寧考觀德之祀。而餘休滾滾。又奠億萬年鞏固不拔之基。竊想命下之日。八域含生。莫不蹈足於於戲之思。延頸於以貞之吉。此而無志喜施惠之擧。將何以光前而裕後乎。噫。環東土小大黎獻。予旣受之於天。而前以有十九聖祖宗。後以有千百世子孫。其可不如保赤子。克行拔例之澤。以盡導和之方歟。八道兩都舊還餉。限五十萬石。貢人遺在。各其貢最久條。限七萬石。特爲蕩減。市民徭役限三朔。懸房贖限今年。亦爲除減事。分付。當此同慶之日。災邑民情。尤宜軫念。豈敢以一二停免。泯默而已乎。畿湖嶺尤甚邑結錢。限折半除減。拯劣米之弊。予知熟矣。船人犯科。沿民受害。誠甚矜惻。三南京畿沿邑拯劣米。最久二年條。亦令蕩減。今玆之惠。非予也。卽十九朝。默佑我宗祊。眷恤我民庶之故也。竝須知悉。每於蠲惠之時。虛實易蒙。閼不下究。予甚痛之。今番則內而各該衙門。外而方伯守令。親執擧行。俾無一毫疎漏之弊。而噫。苟有一分秉彝之心。雖吏胥之賤。豈或容奸於此惠乎。以此意一體分付。仍傳曰。懸房贖。限今年除減事。纔已分付。而景慕宮宮底募民。泮人之爭先子來。殊甚可嘉。而欲安而堵之。新接已蠲三年之常稅。而今番若以此諉之已減。而不在一視。則亦非所以優恤之意。此懸房贖。待限滿。依他例計除事。亦爲分付。引儀唱跪。大臣以下皆跪。代致詞官。陞詣座前。宣讀訖。降復位。引儀唱四拜禮。大臣以下。行拜禮。宣敎官尹東晩。陞自東階就位。宣讀訖。降復位。引儀唱四拜禮。大臣以下行拜禮。引儀唱山呼。百官擧手呼千歲者三。引儀唱四拜禮。大臣以下行拜禮訖。讀箋官李魯春進前。宣讀訖。降復位。通禮跪告禮畢。致仁命善等。由東西階。進前奏曰。朝宗默佑。邦慶荐臻。世室載成。國本永固。小大欣忭。有不可勝言矣。尙喆曰。自今日殿下之責。專在調護二字。預選宿德之人。定爲元子師。以今爲一初之政。不勝幸甚矣。上曰。卿言果好矣。命善曰。領府事之言。誠是當今緊務。更加聖念焉。福源曰。大要無出此外。臣無更達矣。熤曰。今此賀擧。專出繼述之意。臣等莫不欽仰。而益加聖念。以垂詒燕之謨焉。弘淳曰。保護聖躬四字。爲今之第一符。幸勿泛忽焉。上曰。卿等連日致勞矣。命善等曰。臣安有效勞之績乎。上曰。今日申後。欲施疎決之政。時任大臣。留待闕中。可也。命大臣先退。吏曹判書金華鎭曰。百官加下批政事。何以爲之乎。敢稟。上曰。當日爲之。可也。出擧條命書榻敎曰。兵曹參判許遞。其代。今日政差出。又命書榻敎曰。刑曹參判。職務相妨。許遞。本曹有擧行事。今日政差出。仍卽牌招察任。上曰。泮儒進箋。依向日例。來待閤外事。分付。賤臣承命出傳。上降座。通禮跪請乘輿。上乘輿入仁和門。諸臣以次退出。
정조 6년
壬寅十二月初三日巳時。上御誠正閣。閣臣進箋入侍時。左副承旨李在學。同副承旨柳誼。記事官趙衍德。記注官金健修金鳳顯。入就庭。先行四拜禮訖。以次陞殿。引儀唱進箋。閣臣入就位行四拜禮。樂作。原任提學李徽之李福源黃景源徐命膺蔡濟恭。提學兪彦鎬。檢校直提學鄭民始。原任直提學沈念祖。直提學鄭志儉徐有防。原任直閣李秉模金憙金宇鎭。檢校直閣徐鼎修。直閣金載瓚。原任待敎徐龍輔鄭東浚。行拜禮訖。樂止。展箋官對擧箋案。陞詣座前。讀箋官徐龍輔進讀訖。降復位。引儀唱四拜禮。徽之等行拜禮。通禮跪告禮畢。上曰。原任提學陞殿。濟恭進伏。上曰。卿於向日。不參賀班。極涉過矣。濟恭曰。臣於伊日賀班。豈不欲進參。而賤疾逾苦。不得伸誠。尙切惶悚。第幸少須臾無死。獲覩邦慶之荐疊。區區下情。不勝欣忭矣。上曰。此後候班。連爲來參。可也。命閣臣先退。上曰。泮儒進箋。依向日例。只班首齋任。入庭擧行。他儒生皆於閣外行禮事。分付。賤臣承命出傳。齋任尹若烈等。入就位進箋訖。退出。上曰。政院吏隷及差備下人。通禮院藝文館下隷擧案。竝書入事。分付。賤臣承命出傳。命退。承史以次退出。
정조 6년
壬寅十二月初三日午時。上御誠正閣。同副承旨入侍時。二直提學徐有防。同副承旨柳誼。記事官趙衍德。記注官金鳳顯。別兼春秋鄭東浚。以次進㐲訖。上命書傳敎曰。先大王尊爲世室。元子定號。宗廟親行告由祭時。亞獻官議政府領議政徐命善。終獻官議政府右議政金熤。各半熟馬一匹賜給。進幣瓚爵官行吏曹判書金華鎭。奠幣瓚爵官吏曹參議趙時偉。薦俎官戶曹判書李性源。贊禮行禮曹判書鄭尙淳。堂上執禮成均館大司成金憙。堂下執禮弘文館應敎徐有成。廟司令李之珩。第一室執尊副司果李宗燮。第二室執尊副司果金履鏞。第三室執尊副司果權。第四室執尊副司果趙武範。第五室執尊兵曹正郞李夔。第六室執尊副司果李一曾。第七室執尊副司果朴宗來。第八室執尊弘文館校理李喆模。第九室執尊副司果曺遠振。第十室執尊奉常寺判官林道浩。第十一室執尊副司果金履厚。第十二室執尊副司果金峙默。第十三室執尊司諫院獻納金翊休。第十四室執尊副司果尹東晩。第一室大祝副司果鄭東浚。第二室大祝司僕寺正尹長烈。第三室大祝副司果洪仁浩。第四室大祝弘文館副修撰姜彝正。第五室大祝弘文館校理徐美修。第六室大祝副司果李泰永。第七室大祝司諫院正言李太亨。第八室大祝弘文館副修撰吳泰賢。第九室大祝弘文館副校理李魯春。第十室大祝弘文館副校理趙興鎭。第十一室大祝弘文館修撰李度謙。第十二室大祝奎章閣直閣金載瓚。第十三室大祝弘文館副應敎朴天行。第十四室大祝副司果徐龍輔。各兒馬一匹賜給。其中當室大祝朴天行加資。第一室祝史弘文館修撰嚴思晩。第二室祝史副司果趙公鎭。第三室祝史副司果曺允大。第四室祝史副司果韓用龜。第五室祝史副司果黃仁炫。第六室祝史副司果李百亨。第七室祝史兵曹正郞金孝眞。第八室祝史兵曹正郞李錫夏。第九室祝史司憲府持平李思祚。第十室祝史兵曹正郞朴宗正。第十一室祝史副司果申禹相。第十二室祝史副司果李益運。第十三室祝史副司果李東稷。第十四室祝史副司果李正薰。第一室齋郞副司果李延伋。第二室齋郞副司果洪秉益。第三室齋郞副司果李泰賢。第四室齋郞副司果兪任柱。第五室齋郞禮曹正郞李尙度。第六室齋郞宗簿寺主簿吳彦敎。第七室齋郞禮曹佐郞李敬裕。第八室齋郞副司果許晪。第九室齋郞副司果李彦祐。第十室齋郞副司果崔光璧。第十一室齋郞副司果金寅燮。第十二室齋郞副司果安策。第十三室齋郞副司果許晊。第十四室齋郞司憲府持平李亮載。祭監司憲府監察宋益中金復淳。各不粧弓一張賜給。第一室捧俎官戶曹佐郞李尙琦。軍資監直長宋守淵。長興庫奉事鄭昌老。第二室捧俎官北部都事李種徽。司宰監直長崔在修。內資寺奉事南麟耉。第三室捧俎官司僕寺僉正李復永。繕工監監役鄭必淳。濟用監副奉事任希默。第四室捧俎官敦寧府判官柳詢。宗簿寺直長尹美基。繕工監副奉事曺允邁。第五室捧俎官漢城府判官權中立。司饔院直長任希游。長興庫直長李養遠。第六室捧俎官漢城府主簿柳誨。氷庫別檢洪喜榮。繕工監奉事金載孟。第七室捧俎官司僕寺主簿丁志德。東部奉事李舒永。司饔院奉事金必泰。第八室捧俎官掌樂院主簿金載億。南部奉事趙象存。廣興倉奉事李廷書。第九室捧俎官尙衣院主簿鄭致綏。禮賓寺直長李基讓。司饔院奉事韓德彬。第十室捧俎官西部都事洪宣輔。掌苑署別提李濟逵。義盈庫奉事李趾馨。第十一室捧俎官戶曹正郞柳煥星。廣興倉副奉事李普衍。軍資監奉事徐有器。第十二室捧俎官工曹佐郞李斗源。南部都事鄭東元。濟用監奉事李永源。第十三室捧俎官戶曹正郞韓大裕。東部都事金重行。繕工監監役李羲寅。第十四室捧俎官副司果徐簡修。中部都事兪彦鏞。繕工監監役金相丁。協律郞掌樂院正柳翼之。掌牲令典牲署主簿金華儉。入參承政院兼都承旨嚴璹。行左承旨李世奭。右承旨尹師國。左副承旨金宇鎭。右副承旨徐鼎修。同副承旨柳誼。閣臣奎章閣提學兪彦鎬。直提學徐有防。注書李祖承趙衍德。兼春秋金健修金鳳顯。各兒馬一匹賜給。盥洗位成均館典籍鄭𣲚洪。爵洗位成均館典籍白師坤。直講李甲龍。亞終獻官盥洗位成均館直講方宗擧。贊者通禮院引儀金東覽崔珽。謁者通禮院兼引儀權默。引儀任藗。贊引通禮院兼引儀李命心。假引儀金載遂。七祀獻官司饔院僉正金恒柱。祝史成均館直講吳錫齡。齋郞軍資監主簿洪仁基。功臣獻官漢城府庶尹宋翼洙。祝史成均館典籍韓相肇。齋郞掌苑署別提崔鳳民。陪香官成均館學諭金良倜。書寫忠義南獻明。各加一資。資窮者代加。又命書傳敎曰。先大王尊爲世室。元子定號。頒赦時。禮房承旨尹師國。左通禮具修溫。右通禮任濟遠竝加資。宣敎官副司果尹東晩。半熟焉一匹賜給。階上典儀任希澤。階下典儀南公著。相當職除授。上曰。尹師國與當室大祝朴天行。今日政。先爲擬入事。分付。賤臣承命出傳。命退。諸臣以次退出。
정조 6년
兼都承旨嚴璹坐。行左承旨李世奭坐直。右承旨李在學坐。左副承旨金宇鎭坐。右副承旨李時秀坐。同副承旨柳誼坐直。注書李祖承病趙衍德仕直。事變假注書馬思人仕。
정조 6년
以掖庭署書啓。傳于柳誼曰。産室待令。勞役甚多。林益鉉金廷樑。事知書題中捧承傳。李孝得渠父。向有處分。分付該院分揀。待窠復屬事。該房知悉。
정조 6년
傳于李世奭曰。刑曹參判沈頤之許遞。口傳差出。
정조 6년
吏曹口傳政事。以李崇祜爲刑曹參判。
정조 6년
柳誼啓曰。因武一所草記。試官李昌運。身病猝重。萬無赴試之勢。令政院稟旨變通事。允下矣。試官原單子。改付標以入之意。敢稟。傳曰。知道。
정조 6년
傳于金宇鎭曰。左副承旨與慶尙監司入侍。